Malta u l-futbol. Relazzjoni mimlija mħabba bla kundizzjoni, u dedikazzjoni. Però hemm dilemma li jgħaddi kemm jgħaddi żmien, donnha iktar qiegħda ssib ruħha fiċ-ċentru tal-kritika u l-kontroversja. Kienu ħafna dawk li f’dawn l-aħħar xhur esprimew id-diżappunt tagħhom fuq il-livell u l-operat tal-futbol Malti. Dan wara episodji varji li tefgħu l-futbol Malti f’dell ikrah, fosthom: il-każ taż-żewġ plejers tal-U21 li ġew sospiżi għal għomorhom mill-UEFA minħabba tixħim flimkien mat-tkeċċija tal-kowċ tat-tim nazzjonali, Tom Saintfiet, wara biss sitt xhur u li għal dan il-perjodu tħallset is-somma ta’ €75,000. Kien hemm ukoll sensiela ta’ riżultati diżappuntanti li kiseb it-tim Nazzjonali Malti, bl-aħħar waħda tkun it-telfa ta’ 3-1 kontra t-tim nazzjonali tal-Gżejjer Faroe. Fid-dawl ta’ dan kollu, il-gazzetta ILLUM intervistat lil Andre Schembri, plejer Malti li ilu għal dawn l-aħħar 11-il sena jilgħab fl-ogħla livelli barra minn xtutna, ma’ diversi timijiet professjonali fosthom: Ferencvárosi fl-Ungerija, Boavista fil-Portugall u Amonia Nicosia, Apollon Limassol f’Ċipru. Dan apparti li hu plejer strumentali fit-tim Nazzjonali Malti. “Il-livell tal-futbol Malti baqa’ staġnat.” Mistoqsi minn din il-gazzetta x’jaħseb fuq is-sitwazzjoni preżenti tal-operat u l-livell tal-futbol f’Malta, Schembri ma qagħadx idur mal-lewża. “L-ewwel nett jien ma nagħtix tort lill-plejers Maltin, dawn jagħmlu ħilithom kollha, imorru għal ġurnata xogħol u wara jiġu għat-taħriġ. Hemm il-limiti, ma tistax tippretendi iktar. Ir-realtà hi li sakemm it-tim nazzjonali Malti ma jkunx kompost minn tal-inqas 11-il plejer li jilgħab barra f’livell professjonali, it-tim se jibqa' fejn hu. Jiġifieri, se nibqgħu nitilfu jew forsi nġibu xi riżultat ’l hemm u ’l hawn però xejn kbir,” sostna Schembri. Skjett, kompla jgħid li, “filwaqt li l-livell tal-futbol ta’ pajjiżi simili ta’ Malta maż-żmien tjieb, il-livell f’Malta baqa’ staġnat.” “L-MFA trid tevolvi,” saħaq Schembri, “baqa’ wisq membri fiha li għandhom mentalità ta’ 40 sena ilu, u li għandhom f’idhom il-futur tal-futbol Malti. Dawn il-membri tal-kunsill huma voluntiera, li għandi rispett kbir lejhom, għax fl-aħħar mill-aħħar dawn joħorġu flus minn buthom, imma sfortuntament ma jifhmux fil-futbol,” saħaq Schembri. Kompla jispjega wkoll kif, “dawn huma nies li jkollhom ix-xogħol tagħhom, imbagħad wara jmorru sagħtejn jaraw il-kbar u jsegwu n-nurseries. F’idejn dawn in-nies qiegħed il-futur tal-futbol Malti, mhux f’idejn nies li għandhom esperjenza kalċistika, li lagħbu barra jew għandhom il-kredenzjali. Dawn jagħżlu l-kowċ tat-tim Nazzjonali, imma r-realtà hi li mhumiex kompetenti. L-eżekuttiv fiex jifhem fil-kowċis? Dik deċiżjoni li suppost jagħmel id-direttur tekniku. La l-eżekuttiv u lanqas l-president m’għandhom ikunu responsabbli mill-għażla tal-kowċ,” irrimarka Schembri. “Illum hemm ħafna għajnuna, differenti ħafna minn meta tlaqt jiena.” Saħaq li jeħtieġ li jkun hemm numru sostanzjali ta’ plejers jilagħbu barra biex verament naraw differenza fil-livell tal-futbol Malti. Però l-MFA qed tagħmel sforz biżżejjed biex dawn il-plejers jkollhom dawn l-opportunitajiet? Fuq din Schembri kien pront biex jisħaq li “illum hemm ħafna għajnuna, hemm differenza kbira minn meta tlaqt jiena.” Hu spjega li, “illum l-MFA bid-difetti kollha tagħha qiegħda tgħin plejers imorru barra, bil-kolloborazzjoni li waqqfu ma’ Frosinone fl-Italja. Jien fi żmieni meta ta’ 17-il sena kelli opportunità nitlaq ma’ Sevilla fi Spanja ma sibtx għajnuna, anzi sibt minn għalaqli l-bieb minflok. Kieku tlaqt ta’ 17-il sena qiegħed nilgħab f’livell ħafna aħjar mhux tlaqt ta’ 21 sena, li għalija huwa tard wisq,” sostna Schembri. Staqsejt lill Schembri għaliex jaħseb li ta’ 21 sena huwa tard wisq biex titlaq tibda l-esperjenza tiegħek ma’ tim barra minn xtutna. “Trid titlaq żgħir kemm jista' jkun, għaliex meta tibda tikber, tibda titla’ Paceville u tilgħab fil-Premier tibda tħossok ‘king’ imbagħad tmur barra u ma ssib xejn, il-ħajja li ngħixu Malta ma tgħinx. Jien niftakar fit-tieni sena l-Ġermanja kelli 22 sena, kont ngħix f’kamra waħdi ġewwa lukanda f’bosk, għamilt sena. Trid verament tkun determinat biex tibqa’ għaddej.” Minkejja dan, Schembri hu tal-fehma li hu inutli, naqbdu u nibagħtu plejers barra minn xtutna jekk dawn ma jkunux ippreparati għas-sitwazzjoni li se jiffaċċjaw. “Tifel ma tistax taqbad u titfgħu barra, trid tippreparah, xi ħaġa li dħalt fiha fid-dettall fil-ktieb tiegħi. Hemm bżonn ta’ akkademja li tipprepara lill-plejers għall-ħajja waħedhom,” spjega Schembri. “L-affarijiet mixjin għall-aħjar.” Minkejja kollox, mal-ILLUM, Schembri sostna li f’dawn l-aħħar xhur l-affarijiet bdew mixjin għall-aħjar, “f’dawn l-aħħar xhur, in-Nazzjonal għamel qabża mhux biss mill-att ta’ futbol imma anke l-preparazzjoni ta’ qabel, il-logħob u l-għażla fl-istaff tekniku. Illum għandna dressing room suret in-nies, it-taħriġ qiegħed ikun aħjar u mhux qisu dak tat-tim tal-għalqa. L-MFA qiegħda tieħu ħsieb ukoll titjiriet charter għal-logħob, mhux bħalma ġara wara l-logħba mal-Ingliżi dak il-ġiri kollu, kellna nqumu fl-4:00am sabiex naqbdu titjira oħra u nippreparaw għal-logħba kontra l-Iskozja, mingħajr ebda ħin għall-irkupru,” spjega Schembri. “Il-ħolma tiegħek li tkun qed tilgħab f’dawn il-kompetizzjonijiet.” Apparti li huwa l-ewwel plejer Malti li ppubblika awtobijografija u l-ewwel wieħed li skurja gowl fil-stadju tal-gruppi tal-UEFA Europa League, għat-tieni sena konsekuttiva Schembri se jkun qed jerġa' jilgħab fil-fażi tal-gruppi tal-UEFA Europa League mat-tim Ċiprijott, Apollon Limassol. Mistoqsi minn din il-gazzetta x’jaħseb li huma ċansijiet tagħhom għall-progress, Schembri qal li għalkemm hi diffiċli minħabba l-fatt li reġgħu għandhom grupp iebes, “fil-futbol kollox possibbli.” “L-Europa League hija waħda mill-isbaħ kompetizzjonijiet u prestiġjużi li teżisti fid-dinja u meta tkun żgħir il-ħolma tiegħek tkun li tilgħab f’dawn il-kompetizzjonijiet. Apparti minn hekk, naħseb li hi xi ħaġa sabiħa li l-poplu Malti jkollu plejer li jieħu sehem fiha,” temm jgħid Schembri.